钦定古今图书集成/方舆汇编/职方典/第1359卷 > 高州府猺獞峒獠考
## 钦定古今图书集成/方舆汇编/职方典/第1359卷 > 高州府猺獞峒獠考

明

代宗景泰二年，广西贼流劫化州，高州知府杨仰誉奏“设营守” ，诏从之。

按《通志》：景泰二年，广西强贼越境流劫化州。高州府知府杨仰誉奏：“照得景泰二年十二月日期不等，节据化州并梁沙巡检司及茂名、吴川二县申，该民里老李永中等告称，节被广西强贼越境前来打劫州县陵罗、铭信等乡地名冯塘、登教等村，烧毁房屋，杀掳人口。即刻通报都指挥佥事孙晖，指挥同知黑爽、李福、操守指挥佥事刘靖等，速调官军，及委检校苏芳部领民丁、土獞，协同官军剿捕。近今景泰三年正月十三日，据检校苏芳呈称：与贼交锋对敌，杀获贼级九颗，馀贼散入大山去讫。呈送功级，通行枭挂贼路。” 续据化州并茂名等县申，景泰二年十一月日期不等，节被广西北流陆川等县罗十等里民贼，波河等猺贼，纠引浔州等府大藤峡

“炭山等处，强贼各从北流等县地方，及白米、文黎、《挟来》等山村，越过梁家沙、白梅、竹沙等营堡入境，分宗流劫州县乡村。累报各该哨守官军，不能设策截敌，强徒得势凶獗，杀人放火，捉掳男妇，有银者赎脱，无银者掳回去讫。见今驻屯原居山峒不散，人民惊疑远避，久无复业” 等因到府。除节次备呈巡按广东监察御史，布按二司等处，及仰州县存恤被贼人民，令其复业安居，量免差役外，臣等切思广西陆路接通本府地方，俱有军堡巡司接把，又有哨捕官军，纵容强徒，连年越过通合、北流等县，交通民猺，显是前贼在于该管衙门，捏称生理别故，以致构集为盗。及本府原设梁家沙、白梅、竹山等堡，俱奉“调议，《神电》并高州等县所军三百一百不等，各有指挥、千百户等官郭祯等督备，把守广西贼行要路，今却往往躲避越入境内。照得被劫大井等村，俱各附近信宜电白高州、化州、宁电、神电等卫所，各处又有委官指挥黑爽等官在彼守备，俱属都指挥佥事孙旺总督，各官职专其事，明知累报强贼，不肯亲自领兵，止使承调官军敌捕，遇敌无谋，罢阵退走，杀害军民，强贼得肆，民遭荼毒，存者惊散，难以安生。若不设法剿除固守，恐后构集，遂成大患，贻虑边方城池残害，生灵实难保备。如蒙进奏，乞敕广东、西总兵、镇守、抚、按三司计议，合无趁今强贼未散，惟俟秋晴，多调精锐官军，克期抵巢，尽数剿灭。两广交界原设营堡照旧存留，仍乞添拨官军守把。今将缘由具本耑差典史曾禄亲赍具奏。” 化州知州邓敏、茂名县丞廖奕各有奏。通政司俱奏，奉旨：“该部知道。”

三年，按察副使项忠得贼俘，尽释之。

按《通志》：景泰三年，按察副使项忠按部高州，谍报贼携男妇数百，赤劫村落，请发兵。忠曰：“流贼无凭家理，慎无妄杀。” 及试其俘，果皆良家，被掠者，尽释之。

宪宗成化元年九月，贼及峒獠入寇。都御史韩雍合汉、达、三广官军剿之。

按《通志》：“成化元年九月，流贼及峒獠寇高、肇、雷、廉等府，都御史韩雍遣副将范信、布政司张瑄合汉、达、三广官军剿之。时高、肇、雷、廉为贼所劫掠，百里无人烟。雍调湖广茅冈土兵号钩刀手，与广西田州、泗城土兵，遣瑄偕信将之。贼众东西出没不常，瑄往来奔走阳江、新兴、独鹤、神电、高州诸处，不啻数千里，率以三” 鼓行营，晡时而止。新兴、长居、静德等三乡民邓李保等劫掠几二十年。瑄与信，欲兵力剿除，议者二三其说。瑄曰：“去恶不力，是必贻患。” 及瑄迁秩去，贼不能平。后知府孔镛平之。

二年，流贼破高州连山，知县孔镛讨叛有功，上赐玺书褒之。

按《通志》：“成化二年，广西流贼破高州，以连山知县孔镛为试知府，讨平化州叛贼，招谕峒獠，相率来归，特陞按察司副使，仍守其地，赐玺书褒奖之。” 按丘濬撰《孔侍郎传》：“公知连山，地接临贺，猺獞出没无宁岁。公至，无廨宇可居，俸给殆绝。父老间有至者，公询民所在，遣人招之，不来。公亲诣其地，民见公至，惊走。既而” 公炊饭民舍，辄留钱米以偿其费，乃相率还，拜伏道左。公一一赈恤之，俾复其业。由是争趋县中，县治始复。逾年大征，广西巡抚叶公檄公率民丁随军。公所至招徕，不事斩艾，贼闻风降附。诸将有欲杀人取馘者，公必力争之，全活甚众。时广东州郡之界，广西者无不残破，而高州尤甚，佥谓公有抚绥之才，荐公试知府事。高州城外四山皆贼垒，仅馀孤，城外积尸如京观民外死于贼，内死于疫，城中军民不满百。公至，首呼父老问计，咸曰：“城中有贼之戚焉，切宜防之。其来趋城者，心不可保，惟宜闭门固守。” 公曰：“不然。高州本无贼，而贼之来也，皆自广西。往时守土者无远图，民携家属千百里来投城，将以求生也。” 乃闭门不纳，以致为贼所葅醢。其在城中者，又疑之，或加害焉。用是贼以此激怒其众，外攻而内应。往时城陷，职此故耳。乃大开城，有来者无不纳，而在城者相染成疫，曲加抚摩调养。死者为义冢于城外以瘗之。流甿闻风来归，日以百数，城不能容，公即城东筑土为城以居焉。时贼屯高化境者凡十馀，邓公长据茂名之茅峒，冯晓屯化州之西北界，梁定屯𤲞禾岭，邓辛酉屯于游鱼寨，侯大六屯于信宜界，皆剧盗也。惟茅峒距城仅十里，而公长尤黠骜。公屡遣人抚谕之，使退，不从，公不告之僚属，不谋之妻子，黎明潜呼“四疲卒” ，

肩舆出城，径抵贼巢。公长见太守仓皇不知所以，亟呼其党擐甲出。迓怪公无骑从，遣人远侦，回报无所见，乃释甲罗拜，请公入。坐定，公从容谕以顺逆祸福，指天定约，公长意尤豫，而众酋感悟泣下，恨公来晚。公长跪，奉卮酒为寿，公饮之不疑，众齐喊舞来降，护送公回。夜四鼓，远近见火起，贼自焚其巢也。黎明，开门纳者得数千人。公长既降，诸贼闻风次第纳款。冯晓久屯化州界，结土民以为内应，久招之不服，公绐以备他盗，整兵夜进，遣部下蒙浩率敢死士二百馀截其后，而公以前军应之。二鼓𢭏其巢，晓遁去，执其妻子以归。晓意必戮其妻子也，官军屡招之不出。既而闻公存抚甚厚，遂以其党五百人来归。事上闻，有文绮宝镪之赐，特陞广东按察司副使，赐玉玺褒奖，俾仍守其地。于是，梁定侯大六、邓辛酉皆定，公招抚，处之内地，分地与耕，且为我备他盗。公部下有黎浩、林雄数人，皆有谋勇，而雄尤为拳捷，后死于贼，公抚尸恸哭，亲为殡葬，一军莫不感泣。用是，民彝敬畏，所至成功。高州民怀公德惠，立生祠祀之。公闻母丧，还守制，军民泣送，有出千里者。服阕，改官广西，诸州猺獞闻公名有素，相率远遁，士民立生祠祀。镛记其功为六事，其一招茅峒贼。茅峒去高州城十里许，四山环合，中有隙地，平衍可以藏兵，昇平时，有居民之庐舍焉。当山缺处，一迳逶迤，通神电以西诸路。成化二年春，有贼首邓公长者，率众万馀来札山间，长于群盗中最称剧。贼尝跳梁新会、阳江诸处，隳城杀将，其来也气焰甚炽。时公新到郡，城中军民不满十百，又皆丧败之馀，无可御敌者，上下惶惶无人色，公从容无异平日，众莫可测其所为。既而不谋诸僚友，不告诸妻子，呼四疲卒，舁肩舆直抵贼营。前此守倅以境内多贼之故，虽平时拥众千百，不敢出。近郊忽报太守来，贼众大惊且喜，迎之入营。坐定，公乃为陈祸福，倾营拱听。公长恃其常胜之威，有骄蹇不服意。公知其不可回，乃巡历营中，遍访贼帅之豪者而谕之。人人感悟下泣，以为遇之晚，遂与纳降，护公出营。既归，是夜漏下四鼓，忽见贼营中火起，光焰烛天。城中军民戒严，武将擐甲婴城。公笑曰：“虑何为也？可待旦开门纳降，止须费府库财赏劳耳。” 平明，果释甲纳枪刀来乞降者近万人，开门迎之。公长大，众已散，势难孤立，亦降其二，平梁定贼。梁定者，化州降贼胡公威党也，复叛，聚徒五百馀，向西剽掠。参将王英以兵御于雷州，败失所部将及麾下不胜计。未几，贼后入化州西北界，势甚猖獗。参政黄公檄公部领所招降向化，会丁协同都指挥滕公讨贼，屯兵畬禾岭，与贼相值，贼凭高据险。公与滕公计曰：“贼先得地势，且耑一面以拒我，其锋不可当，宜分其势，乃可取胜。” 乃分兵为两翼而进，贼亦分哨来敌，公领会丁冲其中，贼大败。时梁定先以走他所，为官军所杀，馀党悉散。其三败冯晓贼。“冯晓者，亦降贼党也。既而杀胡公威，叛入广西山中，聚党近千馀，时出化州西北界为寇。晓桀黠，最善行间，州人多为之耳目。” 公得报，秘不发，但召兵，诡言备他盗。至府，勒兵潜进，星夜行四十里，去贼营半里许，止遣部下蒙浩率敢死二百潜行，绕出贼后期，炮响，前后夹攻。时漏下四鼓，贼睡不觉，蒙浩等于山后举火，前军应之，贼众大惊失措，弃妻子衣甲而遁，俘擒无筭，几获冯晓，而州人为之耳目，脱之，乃系其妻子以归。其四攻游鱼寨。游鱼寨在北流山中，土人避贼之处，为贼邓辛酉所据，时出侵扰高州属邑。公领向化会丁，随，同佥事陶公追之信宜，进抵其巢。自兵兴以来，广东民军兵未有逾广西界杀贼，以故贼不虞全伙在寨中。“忽闻官兵至，彼皆剧贼，又知死地，人人殊死战，官车林立，环视无敢犯寨门者。时日过午，稍延入夜，则有冲突之患，胜负未可知矣。” 陶公急募先登陷阵及能焚营寨者重赏，卒无一应。高州会总林雄首应先登，陶公即卸身甲授之，公亦自脱头兜与之。雄奋勇鏖战而前，势若崩山，歼其渠魁七人，雄亦身被数十枪，贼气少衄，三军乘之，遂克寨门以入。神机火亦自营中起，烟焰障天，贼皆焚死，雄亦死于阵。是捷也，人以高州兵为首功。都宪韩公有亲制《祭林雄文》。其五招冯晓贼。冯晓既失妻子之后，为无赖贼，遇人即杀。化州西北一带甚苦之民，失耕业者二年。先总戎政者以穷寇不与较胜负，按兵以图全胜，而未得其机，便被其欺侮者数焉。公知其不可卒灭，乃全恤其妻子以招徕之。成化四年夏，晓。

复寇石城。公与分巡佥宪陈公议持都宪韩公榜文，躬亲诣营抚谕。贼皆罗拜，因询其妻子无恙，乃曰：“公恩德不可负。” 遂降，得众五百人。系以诗云：“金印当年挂总戎，书生谈笑却收功。化城西北皆安枕，民弃干戈只务农。” 又云：“宣布台臣招抚诚，顽凶解甲顿输情。勋劳次第无人识，只羡军门赏赉荣。” 其六却侯大六败。《侯大六》者，博白叛贼，其宗最强盛。成化四年，拥众千馀屯信宜界，声言来攻高州，公率所部御之。时兵少，见贼众，不敢进。公呼部下议之，会总符琼云：“大六始叛，即来高州，意在轻我，必不为备。宜因其始至，首挫其锋，彼则气夺。不然，相持日久，使彼得以视我之虚实，为患大矣。” 公恐琼恃勇轻进，急趋后兵来。琼于是夜私戒所领百人，㘅枚潜抵贼营。时夜五鼓，贼方酣睡，琼卒百人突入营中就枕，杀八十人，被伤者甚众，贼大惊溃。符琼亦为乱兵所杀，始有贼首十人，是夜杀死五人，贼惩创远遁去。系以诗云：“半夜曾提一旅兵，直探虎穴𢭏连营。只今贼遁深山去，鹤唳风声也自惊。” 又云：“五更老丑睡如羊，首殒刀前叶殒霜。近向蛮中访消息，每论兵势说高凉。” 刻录以传。镛后累迁至工部右侍郎。

四年，神电指挥奏迁电白县治于卫城，诏从之。按《通志》：成化四年，神电指挥马贵奏迁电白县治附卫城中，诏从之。自是猺贼出入之路，官兵不能控制。

世宗嘉靖十二年，御史戴璟奏复置“高凉县。” 诏议不果。

按《通志》：嘉靖十二年，西山贼首赵林花遂劫府库。大征既平，巡按御史戴璟奏言，“旧电白县址巳立为堡，宜复置高凉县，并割神电卫一所以附之。” 诏议不果行。高郡之地，东北西三面联属猺山，而狮子坡旧电白县及信宜县中道函口等处，实为要害，自汉设高凉县，梁置电白郡，明初仍其旧，建电白县，以控制猺人出入之路。彼时兵威尚振，以故李马斌、唐文清等贼势虽强，终不敢长驱径入府城者，惧此县之蹑其后也。孔镛既去，神电卫指挥马贵奏将县治迁附卫城中，以宽目前之忧。于是百姓谓“官兵远巡，我何敢居？” 乃多逃窜。自此田野不辟，人民不聚。至是赵林花直抵府库，如履无人之境矣。东北一带，虽有狮子、电白二堡，而兵力单弱，不能救援。及大征西山诸贼，虽已颇定，而数十里人烟断绝，遗黎一二在途，织草为居而已。信宜虽有骁勇守城，而西通博白，北极阳春、万山联络，贼党日蕃。矧旧电白虽立为堡，地广人稀，猺贼出入如绋。若非拥强兵、开重镇以遏之，他日螳螂鼓臂，斩关而入，如赵林花者，不能保其必无也。巡按御史戴璟至郡，策问诸生吴守贞等，皆谓“旧电白亟宜添设县治，以控西山三路咽喉，镇以将府井𢭏，信宜近境窠穴，为地方至要。” 于是会守巡兵备等官，佥谋皆协。乃奏请分割茂名、电白二县地共八里，增设县治，仍于神电卫四所官军内割一所迁附以守之。如汉《高凉县》。属高州府管辖。后不果行。。